

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.19** | 2024. gada 28. novembrī |

# 26.

# Par ziedojuma pieņemšanu no sabiedrības ar ierobežotu atbildību “Stiga RM”

Ogres novada pašvaldībā (turpmāk – Pašvaldība) saņemts sabiedrības ar ierobežotu atbildību “Stiga RM”, reģistrācijas numurs 40003194846, juridiskā adrese: Meistaru iela 1, Kuldīga, Kuldīgas nov., LV-3301 (turpmāk – Iesniedzējs), 2024. gada 27. novembra iesniegums, reģistrēts Pašvaldībā 2024. gada 27. novembrī ar Nr. 2-4.1/6070 (turpmāk – Iesniegums), ar lūgumu pieņemt ziedojumu - bērnu rotaļu laukuma aprīkojumu un sporta inventāra aprīkojumu. Iesniedzējs Iesniegumā norāda, ka apņemas bērnu rotaļu laukuma aprīkojuma un sporta inventāra aprīkojuma uzstādīšanu Pašvaldības izvēlētajā vietā veikt atbilstoši normatīvajiem aktiem, visus risinājumus rakstiski saskaņot ar Pašvaldību un pilnībā finansēt visas ar aprīkojuma iegādi, uzstādīšanu un saskaņošanu saistītās izmaksas.

Ziedojuma kopējā vērtība saskaņā ar Iesniedzēja sniegto informāciju ir 50 000 EUR (piecdesmit tūkstoši *euro*) neieskaitot pievienotās vērtības nodokli (turpmāk – PVN) (turpmāk – Ziedojums).

 Pašvaldību likuma 4. panta pirmās daļas 2. un 7. punktā noteiktas pašvaldības autonomās funkcijas – gādāt par pašvaldības administratīvās teritorijas labiekārtošanu un sanitāro tīrību (publiskai lietošanai paredzēto teritoriju apgaismošana un uzturēšana; parku, skvēru un zaļo zonu ierīkošana un uzturēšana; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana), kā arī noteikt teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu; veicināt sporta attīstību, tostarp uzturēt un attīstīt pašvaldības sporta bāzes, atbalstīt sportistu un sporta klubu, arī profesionālo sporta klubu, darbību un sniegt atbalstu sporta pasākumu organizēšanai.

 Ar Ziedojumu tiks efektīvāk veicināta minēto Pašvaldības autonomo funkciju īstenošana.

Ogres novada Ilgtspējīgas attīstības stratēģijā 2022.–2034. gadam uz pakalpojumu attīstību bērniem un jauniešiem ir vērsts 2. stratēģiskais mērķis “Ogres novada demogrāfija iegūst ilgtspējīgu raksturu” un 3. stratēģiskais mērķis “Mājsaimniecībām ir ērti pieejami tām nepieciešamie pakalpojumi”. Minētajiem stratēģiskajiem mērķiem Ogres novada Attīstības programmā 2022.–2027. gadam (turpmāk – Attīstības programma) ir pakārtota 2. vidējā termiņa prioritāte “Pakalpojumu pieejamība un augstvērtīga dzīvesvide”. Viens no minētajai vidējā termiņa prioritātei izvirzītajiem rīcības virzieniem (8.) ir “Augstvērtīgas un drošas dzīves vides izveide”, tam savukārt ir pakārtots 8.1. uzdevums “Attīstīt daudzfunkcionālo publisko ārtelpu”. Minētā uzdevuma sasniegšanai Attīstības programmas Rīcības plāna 2022.–2027. gadam 8.1.5. punktā iekļauts pasākums “Bērnu un jauniešu aktīvās atpūtas infrastruktūras attīstība”, kas 2022.–2027. gadu periodā paredz Ogres novada apdzīvotajās vietās ierīkot jaunus bērnu rotaļu laukumus, aktīvās atpūtas laukumus jauniešiem, veikt esošo bērnu rotaļu laukumu elementu atjaunošanu, papildināšanu un teritoriju labiekārtošanu.

Ziedojums sekmētu Attīstības programmas Rīcības plāna 2022.–2027. gadam iekļautās aktivitātes “Bērnu un jauniešu aktīvās atpūtas infrastruktūras attīstība” izpildi.

Likuma “Par interešu konflikta novēršanu valsts amatpersonu darbībā” (turpmāk – Likums) 14. panta otrā daļa noteic, ka valsts amatpersona, kā arī koleģiālā institūcija, var pieņemt ziedojumu publiskas personas institūcijas vārdā, ja ziedojuma pieņemšana valsts amatpersonai nerada interešu konfliktu un neietekmē lēmuma pieņemšanu attiecībā uz ziedotāju. Ievērojot šā panta ceturtajā daļā noteiktos ierobežojumus, un ņemot vērā šā panta piektās daļas nosacījumus, ka pirms ziedojuma pieņemšanas valsts amatpersona vai koleģiālā institūcija izvērtē, vai publiskas personas institūcijai attiecībā uz ziedotāju divus gadus pēc ziedojuma pieņemšanas varētu iestāties pienākums izdot administratīvos aktus, izņemot obligātos administratīvos aktus, veikt uzraudzības vai kontroles funkcijas un vai ziedojuma pieņemšana varētu radīt interešu konfliktu vai ierobežot publiskas personas institūcijas normatīvajos aktos noteikto funkciju vai uzdevumu izpildi, var pieņemt ziedojumu, savukārt sestajā daļā noteikts, ka pirms ziedojuma pieņemšanas nepieciešama augstākas amatpersonas vai koleģiālās institūcijas rakstveida atļauja.

Atbilstoši Likuma 14. panta pirmajai daļai par ziedojumu Likuma izpratnē uzskatāma mantas, tai skaitā finanšu līdzekļu, pakalpojuma, tiesību vai citāda veida labuma, izņemot publiskās infrastruktūras objektu, bezatlīdzības atvēlēšana (nodošana) publiskas personas institūcijas funkciju izpildes veicināšanai. Iesniedzēja Ziedojuma mērķis ir labiekārtot publisko teritoriju, izveidojot bērnu rotaļu un sporta laukumu un aprīkojot to ar dažādiem rotaļu un sporta elementiem, tādējādi veicinot bērnu un jauniešu sportisko aktivitāti Ogres novadā.

Pašvaldība konstatē, ka attiecībā uz ziedotāju divus gadus pēc ziedojuma pieņemšanas nevarētu iestāties pienākums izdot administratīvos aktus, izņemot obligātos administratīvos aktus, veikt uzraudzības vai kontroles funkcijas, kā arī ziedojuma pieņemšana nevarētu radīt interešu konfliktu vai ierobežot Pašvaldības normatīvajos aktos noteikto funkciju vai uzdevumu izpildi. Līdz ar to secināms, ka nepastāv ierobežojumi ziedojuma pieņemšanai.

Izvērtējot piemērotākās Pašvaldības īpašumā esošās zemes vienības un nepieciešamību izveidot bērnu rotaļu un sporta laukumu, secināms, ka Ogres novada, Ogresgala pagasta, Ogresgala ciema teritorijā šāda laukuma izveide ir aktuāla un iespējama Pašvaldībai piederošā nekustamā īpašuma “Kārļi 2”, Ogresgala pag., Ogres nov., kadastra numurs 7480 004 0872, sastāvā esošās zemes vienības ar kadastra apzīmējumu 7480 004 0581 daļā, 2939 m2 platībā, saskaņā ar 1. pielikumu (turpmāk – Zemes vienība). Zemes vienība atrodas Ogresgala ciema centrālajā daļā.

Saskaņā ar Valsts zemes dienesta Nekustamā īpašuma valsts kadastra informācijas sistēmas datiem zemes vienības ar kadastra apzīmējumu 7480 004 0581 lietošanas mērķis ir neapgūta individuālo dzīvojamo māju apbūves zeme (kods 0600, kopējā platība 1300 m2), pārējo sabiedriskās nozīmes objektu apbūve (kods 0908, kopējā platība 10500 m2).

Saskaņā ar Pašvaldības 2012. gada 21. jūnija saistošo noteikumu Nr. 16/2012 “Ogres novada teritorijas izmantošanas un apbūves noteikumi” 7. pielikuma “Ogres novada teritorijas atļautās un plānotas izmantošanas kartes” funkcionālā zonējuma kartē noteikto Zemes vienība atrodas Ogresgala pagasta, Ogresgala ciema teritorijā, kurai noteikta funkcionālā zona “Publiskās apbūves teritorija (PA)”.

Ņemot vērā minēto un pamatojoties uz Pašvaldību likuma 4. panta pirmās daļas 2. un 7. punktu un likuma “Par interešu konflikta novēršanu valsts amatpersonu darbībā” 14. panta pirmo, otro, ceturto, piekto, sesto un vienpadsmito daļu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Māliņa, Dace Veiliņa, Daiga Brante, Dainis Širovs, Egils Helmanis, Igors Miglinieks, Ilmārs Zemnieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Atļaut** Ogres novada pašvaldībai pieņemtno sabiedrības ar ierobežotu atbildību “Stiga RM”, reģistrācijas numurs 40003194846, ziedojumu: bērnu rotaļu laukumu, kas sastāv no bērnu rotaļu laukuma aprīkojuma, sporta inventāra aprīkojuma, aprīkojuma uzstādīšanas; projekta izstrādes, saskaņošanas, izpilddokumentācijas un pēcuzstādīšanas pārbaudes dokumentācijas (kopā turpmāk – Ziedojums), ar kopējo vērtību 50 000 EUR (piecdesmit tūkstoši *euro*) bez PVN.
2. **Atļaut** sabiedrībai ar ierobežotu atbildību “Stiga RM”, reģistrācijas numurs 40003194846, uzstādīt Ziedojumu Ogres novada pašvaldībai piederošā nekustamā īpašuma “Kārļi 2”, Ogresgala pag., Ogres nov., kadastra numurs 7480 004 0872, sastāvā esošās zemes vienības ar kadastra apzīmējumu 7480 004 0581 daļā, 2939 m2 platībā (1. pielikums).
3. **Apstiprināt** Ziedojuma līguma projektu (2. pielikums).
4. **Uzdot** Ogres novada pašvaldības Centrālās administrācijas Juridiskajai nodaļai normatīvajos aktos noteiktajā kārtībā organizēt Ziedojuma līguma noslēgšanu.
5. **Uzdot** Ogres novada pašvaldības Centrālās administrācijas Juridiskajai nodaļai pēc Ziedojuma pieņemšanas nekavējoties informēt Ogres novada pašvaldības Centrālās administrācijas Komunikācijas nodaļu par Ziedojuma pieņemšanu.
6. **Uzdot** Ogres novada pašvaldības Centrālās administrācijas Komunikācijas nodaļai piecu darbdienu laikā pēc Ziedojuma pieņemšanas publicēt Ogres novada pašvaldības oficiālajā tīmekļvietnē <https://www.ogresnovads.lv/lv> ziedotāja nosaukumu, ziedojuma priekšmetu, apjomu un atvēlēšanas mērķi. Nodrošināt, ka minētā informācija tīmekļvietnē ir pieejama divus gadus no tās publicēšanas dienas.
7. **Kontroli** pār lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņaparaksts)